
Φθινοπωρινά έργα τέχνης στον δημόσιο χώρο της πόλης 
Χρυσάνθεμα φυτεμένα σε πλατείες, νησίδες,δενδροδόχους και παρτέρια χαρίζουν μια ξεχωριστή πινελιά στο αστικό περιβάλλον της πόλης. 
Οι εργαζόμενοι του Τμήματος Πρασίνου, υπό τις οδηγίες του Αντιδημάρχου Αλέξανδρου Σημαιοφορίδη δημιούργησαν έναν εντυπωσιακό καμβά ανθοσυνθέσεων στις ζεστές αποχρώσεις του κίτρινου, του πορτοκαλί, του βαθύ μπορντό, του ροζ και του λευκού, ‘’ντύνοντας’’ τον δημόσιο χώρο με τα πιο δημοφιλή λουλούδια του φθινοπώρου. 
Χρυσάνθεμα σε διάφορες ποικιλίες στολίζουν τις εισόδους του Συνεδριακού Κέντρου και του Δημοτικού Αθλητικού Κέντρου, το Ζωοπάζαρο, το τρίγωνο του Γενικού Νοσοκομείου Κιλκίς, τον πεζόδρομο της οδού Πόντου, την αρχή της Γ. Καπέτα στο ύψος της 21ης Ιουνίου, και το Δημοτικό Πάρκο – Κήπο, όπου συμπληρώνονται με κυκλάμινα της περσινής περιόδου που κράτησαν την ανθοφορία τους.
Ανθεκτικά στην πρώτη φθινοπωρινή ψύχρα και στις βροχές τα αγιοδημητριάτικα διατηρούν την ομορφιά τους αναλλοίωτη για καιρό, κάνοντας πιο ευχάριστες τις φθινοπωρινές βόλτες στην πόλη και προσφέροντας μια διαρκή αίσθηση φροντίδας και καθαριότητας.
Με φθινοπωρινά λουλούδια προμήθευσε ο Δήμος Κιλκίς, ύστερα από αίτημα των Κοινοταρχών τους, και τις Δημοτικές Κοινότητες Αγίας Παρασκευής, Αμαράντων, Αντιγόνειας, Βάθης, Βαπτιστή, Δροσάτου, Επταλόφου, Ευκαρπίας, Ηλιολούστου, Καμπάνη, Καστανιών, Λειψυδρίου, Μεγάλης Βρύσης, Μικροκάμπου, Μουριών, Μυριοφύτου, Ξυλοκερατιάς, Πεδινού, Σ.Σ. Μουριών και Χέρσου.      
